OBH 3424/2000.
Az állampolgári jogok országgyűlési biztosának jelentése
Ügyintéző: Táncos Mihályné

Az eljárás megindítása
	Az állampolgári jogok országgyűlési biztosához érkezett levelében panaszos azt sérelmezi, hogy baleseti táppénze után az őt megillető késedelmi pótlék ügyében a Budakörnyéki Bíróság 2000. március 6. napján keltezett ítéletében foglaltakat a Fővárosi és Pest megyei Egészségbiztosítási Pénztár Ellenőrzési Főosztálya levele megírásáig nem hajtotta végre, azaz nem bocsátotta ki erre vonatkozó új határozatát.
	Az eljárás megindítására a beadványban foglaltak, a bírói ítélet és a Pénztártól bekért dokumentumok alapján került sor, figyelemmel a jogbiztonság részét képező tisztességes eljáráshoz való joggal összefüggésben felmerült alkotmányos visszásság közvetlen veszélyére.

Az érintett alkotmányos jog, az alkalmazott jogszabály
•	Az Alkotmány 2. §. (1) bekezdésében deklarált jogállamiságból eredő jogbiztonság követelményének részét képező tisztességes eljáráshoz való jog.
•	Az államigazgatási eljárás általános szabályairól szóló 1957. évi IV. törvény.

A tényállás és a vizsgálat megállapításai
	Panaszos baleseti táppénzével összefüggő közigazgatási határozatok megváltoztatását, és késedelmi pótlék megállapítását kérte a bíróságtól. A Budakörnyéki Bíróság a 2000. március 6. napján kelt ítéletében a határozatokat hatályon kívül helyezte és a Pénztárt új eljárás lefolytatására kötelezte "mivel a viszonylag nagy terjedelmű bizonyítás a bírósági eljárás befejezését nagymértékben késleltetné, illetőleg a tényállás érdemi tisztázása hatósági hatáskörben célszerűbben lefolytatható." A Pénztár Jogügyi Főosztálya az ítéletet 2000. április 17-én kapta meg.
	Meg kell említeni, hogy panaszos táppénzének számfejtője és kifizetője nem az Egészségbiztosítási Pénztár, hanem munkahelye a társadalombiztosítási feladatokat is ellátó Budapesti Közlekedési Rt., mint kifizetőhely. Az Egészségbiztosítási Pénztár Ellenőrzési Szakterülete 2000. június 22-én kelt levelében kérdezett rá az Rt-re, mit tett az ítélet alapján, melynek során kiderült, hogy az Rt. nem rendelkezik azzal. A Pénztár ezt követően az ítéletben foglaltak alapján kiszámította a késedelmi pótlék összegét, és annak közlése mellett intézkedésre szólította fel a kifizetőhelyet a 2000. július 5-én kelt levelében. A Budapesti Közlekedési Rt. 2000. július 13-án kelt határozatában értesítette panaszost a késedelmi pótlék megállapításáról, és intézkedett annak kiutalásáról.
	Az állampolgári jogok országgyűlési biztosáról szóló 1993. évi LIX. törvény határozza meg az országgyűlési biztos eljárási jogosultságát. E törvény 16. §. (1) bekezdése így fogalmaz: Az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló jogorvoslati lehetőséget már kimerítette, illetve jogorvoslati lehetőség nincs számára biztosítva.
	A törvény szerint tehát az országgyűlési biztos feladatát a hatóság eljárásával összefüggésben keletkezett alkotmányos jogokkal kapcsolatos sérelem vizsgálata, és a vizsgálat eredményétől függő intézkedések megtétele képezi.
	A panasszal érintett ügyben az Egészségbiztosítási Pénztár elmulasztotta határidőben értesíteni kifizetőhelyét az ítéletről, ezért fordult elő, hogy az intézkedésre az államigazgatási eljárásban előírt harminc napon belül nem került sor.
	A vizsgálat alapján megállapítottam, hogy határidőn túli, késedelmes intézkedésével a Fővárosi és Pest megyei Egészségbiztosítási Pénztár a jogbiztonság részét képező tisztességes eljáráshoz való joggal összefüggésben alkotmányos visszásságot okozott.

Ajánlás
	Az állampolgári jogok országgyűlési biztosáról szóló 1993. évi LIX. törvény 21. §. (1) bekezdése alapján a következő ajánlást teszem:
	Felkérem a Fővárosi és Pest megyei Egészségbiztosítási Pénztár vezetőjét, hogy a jövőben gondoskodjon az ügyintézési határidők, valamint a méltányos eljárás szabályainak betartásáról.

Budapest, 2000. szeptember 25.

Gönczöl Katalin